CELEX: 52012PC0381
Language: sk
Date: 2012-07-13
Title: Návrh SMERNICA EURÓPSKEHO PARLAMENTU A RADY o zmene a doplnení smernice Rady 1999/37/ES o registračných dokumentoch pre vozidlá

|
			
		
		
		52012PC0381
		
			Návrh SMERNICA EURÓPSKEHO PARLAMENTU A RADY o zmene a doplnení smernice Rady 1999/37/ES o registračných dokumentoch pre vozidlá /* COM/2012/0381 final - 2012/0185 (COD) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
·                        
Dôvody a ciele návrhu
Cieľom „balíka opatrení o technickom
stave vozidiel“ je podporovať a uplatňovať kontrolu
technického stavu motorových vozidiel a ich prípojných vozidiel
s ohľadom na zlepšenie bezpečnosti cestnej premávky
a ochrany životného prostredia. 
Zámerom návrhu je prispieť
k dosiahnutiu cieľa zníženia počtu úmrtí na cestách do roku 2020
na polovicu, tak ako je to uvedené v politických usmerneniach pre
bezpečnosť cestnej premávky na roky 2011 – 2020[1]. Návrhom sa takisto prispeje
k zníženiu emisií v rámci cestnej dopravy, ktoré vznikajú
v súvislosti so slabou údržbou vozidiel.
V tomto kontexte má daný návrh za
cieľ zlepšiť uplatňovanie kontroly technického stavu
a systém cestnej kontroly, hlavne v prípade, keď technický stav
vozidla bezprostredne ohrozuje bezpečnosť cestnej premávky,
prostredníctvom opatrení, ako sú dočasné odňatie alebo trvalé
zrušenie registrácie vozidla.
·                        
Všeobecný kontext
Skôr, ako vozidlo môže byť uvedené na
trh, musí spĺňať všetky príslušné požiadavky na typové alebo
individuálne schválenie, ktoré zaručujú optimálnu úroveň
bezpečnostných a environmentálnych noriem. Každý členský štát je
povinný prvýkrát zaevidovať každé vozidlo, ktoré získalo európske typové
schválenie na základe osvedčenia zhody (Certificate of Conformity)
vydaného výrobcom vozidla. Tento zápis do evidencie predstavuje úradné
povolenie na používanie vozidla na verejných cestných komunikáciách a
zároveň sa ním uplatňujú rôzne lehoty na plnenie rôznych požiadaviek na
vozidlo. 
Na základe tohto povolenia vozidlá
v cestnej premávke podliehajú pravidelnej kontrole technického stavu.
Cieľom týchto kontrol je zabezpečiť, aby vozidlá v cestnej
premávky boli technicky spôsobilé, bezpečné a aby nepredstavovali
nebezpečenstvo pre vodiča ani pre ostatných účastníkov cestnej
premávky. Z tohto dôvodu sa kontroluje súlad vozidiel s určitými
požiadavkami, ktorými sú napríklad požiadavky na bezpečnosť
a ochranu životného prostredia, ako aj požiadavky týkajúce sa
dodatočného vybavenia. Z dôvodu pravidelného a intenzívneho
používania prevažne na komerčné účely sa vozidlá používané na
profesionálnu prepravu tovaru s maximálnou prípustnou hmotnosťou
vyššou ako 3,5 tony a vozidlá používané na profesionálnu prepravu cestujúcich
s viac ako ôsmimi sedadlami okrem toho podrobujú v jednotlivých
prípadoch cestným kontrolám, v rámci ktorých sa kedykoľvek
a kdekoľvek v EÚ overuje ich súlad s environmentálnymi
a technickými požiadavkami.
Počas svojej doby životnosti môže vozidlo
podliehať povinnosti opätovnej registrácie z dôvodu zmeny vlastníctva
alebo prenosu do iného členského štátu na účely trvalého používania.
Podobne by sa mali zaviesť aj ustanovenia o postupe evidencie
vozidiel, aby sa zabezpečilo, že sa v cestnej premávke nebudú
používať vozidlá, ktoré predstavujú bezprostredné ohrozenie
bezpečnosti na cestách. 
Cieľom registrácie vozidiel je
schváliť uvedenie vozidla do prevádzky, t. j. používanie vozidla
v cestnej premávke. Toto schválenie je zviditeľnené prostredníctvom
priradenia tabuľky s evidenčným číslom vozidlu a vystavením
osvedčenia o evidencii. 
·                        
Existujúce ustanovenia v oblasti návrhu
Týmto návrhom sa menia a dopĺňajú
platné požiadavky ustanovené v existujúcom legislatívnom rámci vo
vzťahu k registračným dokumentom pre vozidlá[2].
V porovnaní s existujúcim aktom
tento návrh obsahuje presnejšie vymedzenie miesta registrácie vozidiel
a odňatia a zrušenia registrácie vozidiel. Týmto návrhom sa
takisto stanovujú nové požiadavky na elektronické registre registrovaných
vozidiel a následné oznámenia týkajúce sa výsledkov kontrol technického
stavu, opätovnej registrácie a likvidácie vozidiel. 
·                        
Súlad s ostatnými politikami
a cieľmi Únie
Tento návrh je v súlade
s cieľom EÚ zabezpečiť bezpečnejšie cesty, tak ako je
to uvedené v bielej knihe o dopravnej politike[3], a má za cieľ
zabezpečiť implementáciu konkrétnej stratégie, ktorá sa týka
bezpečnejších vozidiel v rámci politických usmernení pre
bezpečnosť cestnej premávky na roky 2011 – 2020.
Tento návrh je v konečnom
dôsledku v súlade s odporúčaniami, ktoré sa týkajú opätovného
oživenia politiky jednotného trhu, tak ako sa to uvádza v Montiho správe
z mája 2010[4]
v oblasti odbúravania administratívnych prekážok cezhraničného pohybu
ojazdených vozidiel.
2.           VÝSLEDKY KONZULTÁCIÍ
SO ZAINTERESOVANÝMI STRANAMI A POSÚDENÍ VPLYVU
·                        
Konzultácie so zainteresovanými stranami
Konzultačné metódy
Pri vypracovávaní návrhu balíka opatrení
o technickom stave vozidiel viedla Komisia konzultácie so
zúčastnenými stranami viacerými spôsobmi:
–                        
formou všeobecných internetových konzultácií vzťahujúcich
sa na všetky aspekty tohto návrhu,
–                        
experti a zainteresované strany sa
zúčastnili na konzultáciách v rámci seminárov,
–                        
bola vypracovaná štúdia o budúcich možnostiach
uplatňovania kontroly technického stavu v Európskej únii, aby bolo
možné identifikovať možné opatrenia a vytvoriť nástroj na
analýzu nákladov a prínosov vo vzťahu k účinkom kontroly
technického stavu.
Zhrnutie odpovedí a spôsobu, akým sa
zohľadnili:
V priebehu internetových konzultácií
zúčastnené strany nastolili viacero otázok. V posúdení vplyvu, ktoré
je súčasťou tohto návrhu, sú plne zohľadnené podstatné otázky,
ktoré boli nastolené, a tiež spôsob, akým sa zohľadnili.
Od 29. júla 2010 do
24. septembra 2010 sa prostredníctvom internetu uskutočnili
otvorené konzultácie. Komisia získala 9 653 odpovedí od občanov,
orgánov členských štátov, dodávateľov zariadení, skúšobných stredísk,
združení autoservisov a výrobcov vozidiel. 
Výsledky sú dostupné na
http://ec.europa.eu/transport/road_safety/take-part/public-consultations/pti_en.htm.
·                        
Získavanie a využívanie expertízy
Príslušné vedecké/odborné oblasti
V návrhu sa vyžaduje posúdenie
rozdielnych možností politiky, ako aj súvisiace hospodárske, spoločenské
a environmentálne vplyvy.
Použitá metodika
Štúdiu o vplyvoch rôznych možností
politiky vypracoval externý konzultant (Europe Economics) na základe
niekoľkých vedeckých a hodnotiacich správ, ktoré použil predovšetkým
ako zdroje modelov a údajov na to, aby náklady a prínosy rôznych
možností politiky vyjadril v peňažnej hodnote. Medzi najpoužívanejšie
štúdie patria:
–                        
Správa Komisie Rade a Európskemu parlamentu
o uplatňovaní smernice Európskeho parlamentu a Rady 2000/30/ES
zo 6. júna 2000 o cestnej technickej kontrole spôsobilosti
úžitkových automobilov prevádzkovaných v spoločenstve členskými
štátmi – vykazované obdobia 2005 – 2006 a 2007 – 2008
[KOM(2010) 754] v konečnom znení,
–                        
AUTOFORE (2007),
–                        
Správa ministerstva dopravy s názvom „MOT
Scheme Evidence-base“ (Spojené kráľovstvo, 2008), 
–                        
Správa DEKRA o bezpečnosti cestnej
premávky z roku 2008 – Stratégie na predchádzanie nehodám na európskych
cestách, 
–                        
Správa DEKRA o bezpečnosti cestnej
premávky vo vzťahu k nákladným vozidlám z roku 2009, 
–                        
Správa DEKRA o bezpečnosti cestnej
premávky vo vzťahu k motocyklom z roku 2010, 
–                        
Správy TÜV z obdobia rokov 2009/2010.
Prostriedky použité na zverejnenie
odborných odporúčaní
Všetky kompletné a schválené výskumné
správy sú alebo budú k dispozícii na internetovej stránke GR pre mobilitu
a dopravu.
·                        
Posúdenie vplyvu
Pri hlavných aspektoch tohto návrhu sa
zvažovali tieto možnosti:
(a)                   
Prístup „žiadna zmena politiky“ predstavuje
referenčný prípad, vo vzťahu ku ktorému sa porovnávajú účinky
ostatných možností politiky. V rámci tejto možnosti by sa zachoval
súčasný právny rámec EÚ. Nedošlo by ani ku krátkodobému prispôsobeniu technickej
prílohy smernici 2009/40/ES, keďže táto príloha bola nedávno zmenená
a doplnená prostredníctvom postupu výboru (smernicou 2010/48/EÚ). Preto sa
nezmení rozsah a frekvencia kontrol technického stavu a neprijmú sa
žiadne ďalšie opatrenia vo vzťahu k výmene informácií.
Naďalej bude pretrvávať absencia rámca pre výmenu údajov.
(b)                   
Využitie prístupu tzv. soft law (právne nezáväzné
nástroje) by spočívalo v lepšom vykonávaní a lepšom monitorovaní
uplatňovania existujúcich právnych predpisov. Touto možnosťou by sa
nezaviedli nové právne predpisy, ale Komisia by vynakladala nové
a väčšie úsilie zamerané na zlepšenie štandardov kontroly
a uplatňovania, ako aj opatrení na stimulovanie výmeny údajov.
(c)                   
„Legislatívny prístup“ by sa zakladal na dvoch
zložkách.
–              
Aby bolo možné dosiahnuť konkrétny cieľ,
ktorý spočíva vo zvýšení bezpečnosti vozidiel na cestách, prvý
komponent predstavuje revíziu a zvýšenie minimálnych noriem EÚ pre pravidelné
kontroly technického stavu vozidiel (PTK) a neočakávané cestné
kontroly (CK) a vymedzovanie povinných noriem. Je to dôležité preto, aby
nedostatky systému neznížili účinnosť uplatňovania kontrol
technického stavu ako celku. 
–              
Aby bolo možné dosiahnuť konkrétny cieľ,
ktorý spočíva v sprístupnení potrebných údajov pre kontroly
technického stavu a potrebných údajov pochádzajúcich z kontrol
technického stavu, druhý komponent celého systému by vo svojej druhej fáze
zahŕňal možné založenie systému EÚ na výmenu harmonizovaných údajov,
ktorý by spájal existujúce databázy s ohľadom na zlepšenie efektívnosti
zavádzania balíka opatrení o technickom stave vozidiel v EÚ.
3.           PRÁVNE PRVKY NÁVRHU
·                        
Zhrnutie navrhovaného opatrenia
Týmto návrhom sa vymedzuje odnímanie
a rušenie registrácií. 
Týmto opatrením sa zabezpečí, aby
vozidlá, ktoré predstavujú bezprostredné riziko pre bezpečnosť
cestnej premávky z dôvodu nebezpečných porúch, nemohli byť
súčasťou cestnej premávky, a to na základe odňatia
registrácie až dovtedy, kým takéto vozidlo úspešne neabsolvuje ďalšiu
kontrolu technického stavu. Aby sa znížilo administratívne zaťaženie,
nemalo by byť potrebné absolvovať proces registrácie v prípade
zrušenia stiahnutia. 
Návrhom sa ďalej zavádza stupeň
automatizácie, v rámci čoho by sa pôvodná registrácia vozidiel, ktoré boli
opätovne registrované v inom členskom štáte, automaticky zrušila. Tým by
sa zabránilo paralelným registráciám toho istého vozidla v rôznych
členských štátoch. Povinnosť podrobiť sa pravidelným kontrolám
technického stavu je spojená s členským štátom registrácie. Preto by existencia
paralelných registrácií toho istého vozidla v rôznych členských
štátoch mala za následok povinnosť podrobiť sa kontrole technického
stavu v týchto rôznych členských štátoch. 
Registrácie vozidiel, ktoré by po absolvovaní
kontroly technického stavu museli byť zošrotované a vozidlá nahlásené
ako „vozidlá po životnosti“, by sa po tomto ohlásení zrušili.
Týmto návrhom sa takisto zavádza vytvorenie
elektronických registrov evidencie, ktoré budú obsahovať všetky informácie
o registrácii vozidla. Tieto informácie sa sprístupnia na účely
kontroly technického stavu, pretože na osvedčení o evidencii je
uvedená len časť týchto informácií. Register umožňuje
vykonať následnú kontrolu po oznámení výsledkov kontroly technického
stavu, opätovnej registrácii a po likvidácii vozidla.
Komisia je splnomocnená aktualizovať
prílohy, zohľadňujúc vývoj právnych predpisov EÚ týkajúcich sa
typového schválenia vo vzťahu k obsahu osvedčení o zhode
(Certificate of Conformity) a tiež vo vzťahu k technickému
pokroku prostredníctvom delegovaných aktov.
·                        
Právny základ
Právnym základom tohto návrhu je
článok 91 Zmluvy o fungovaní Európskej únie.
·                        
Zásada subsidiarity
Zásada subsidiarity sa uplatňuje,
pokiaľ návrh nepatrí do výhradnej právomoci Únie.
Ciele návrhu nie je možné uspokojivo
dosiahnuť na úrovni členských štátov z tohto dôvodu:
členské štáty implementujú požiadavky odlišným spôsobom s vysokým
stupňom nesúladu pri uplatňovaní kontroly technického stavu
a systému cestnej kontroly s negatívnymi vplyvmi ako na
bezpečnosť cestnej premávky, tak aj na vnútorný trh. Budúci
bezproblémový tok informácií medzi členskými štátmi týkajúci sa registrácie
vozidiel si vyžaduje existenciu registrov evidencie so zosúladeným obsahom vo
všetkých členských štátoch.
Návrh je preto v súlade so zásadou
subsidiarity.
·                        
Zásada proporcionality
Návrh je v súlade so zásadou
proporcionality z týchto dôvodov.
Ako sa uvádza v posúdení vplyvu, tento
návrh je v súlade so zásadou proporcionality, pretože neprekračuje
hranice toho, čo je potrebné na dosiahnutie cieľov týkajúcich sa
zvýšenia bezpečnosti cestnej premávky a ochrany životného prostredia
prostredníctvom uplatňovania systému kontroly technického stavu
a vytvorenia primeraného rámca na bezproblémový tok informácií. 
·                        
Výber nástrojov
Navrhované nástroje: Zmena a doplnenie
existujúcej smernice.
Zmena a doplnenie existujúcej smernice sa
považujú za vhodné.
4.           VPLYV NA ROZPOČET 
Návrh nemá žiadny vplyv na rozpočet
Únie.
2012/0185 (COD)
Návrh
SMERNICA EURÓPSKEHO PARLAMENTU A RADY
o zmene a doplnení smernice Rady
1999/37/ES o registračných dokumentoch pre vozidlá 
EURÓPSKY PARLAMENT A RADA
EURÓPSKEJ ÚNIE,
so zreteľom na Zmluvu
o fungovaní Európskej únie, a najmä na jej článok 91,
so zreteľom na návrh Európskej komisie,
po postúpení návrhu legislatívneho aktu
národným parlamentom,
so zreteľom na stanovisko Európskeho
hospodárskeho a sociálneho výboru[5],

so zreteľom na stanovisko Výboru regiónov[6], 
konajúc v súlade s riadnym
legislatívnym postupom,
keďže:
(1)       Kontroly technického stavu sú
súčasťou širšieho systému zabezpečujúceho, aby sa vozidlá
udržiavali počas ich používania v bezpečnom
a environmentálne prijateľnom stave. Tento systém by mal
v prípade všetkých vozidiel zahŕňať pravidelné kontroly
technického stavu a v prípade vozidiel používaných na komerčné
činnosti v cestnej doprave cestné technické kontroly, ako aj
ustanovenia o postupe registrácie vozidiel, aby sa zabezpečilo, že sa
na cestách nebudú používať vozidlá bezprostredne ohrozujúce
bezpečnosť cestnej premávky.
(2)       Registrácia vozidla
zabezpečuje jeho používanie na verejných cestách. Smernica 1999/37/ES
z 29. apríla 1999 o registračných dokumentoch pre
vozidlá[7]
sa týka len udeľovania osvedčení o evidencii vozidiel. Napriek tomu
by malo byť možné odňať registráciu na určité časové
obdobie, hlavne v prípadoch, kedy by použitie vozidla na verejných cestách
predstavovalo riziko z dôvodu technického stavu vozidla. Aby sa znížilo
administratívne zaťaženie vyplývajúce z odňatia registrácie, nemalo
by byť potrebné absolvovať proces registrácie v prípade,
keď je odňatie registrácie opäť zrušené.
(3)       Mala by sa zaviesť
možnosť zrušenia registrácie vozidla v prípadoch, kedy je okrem iného
vozidlo zaevidované v inom členskom štáte alebo je rozobrané
a zošrotované.
(4)       Aby bolo možné znížiť
administratívne zaťaženie a uľahčiť výmenu informácií
medzi členskými štátmi, mali by sa informácie o vozidlách
uchovávať v rámci vnútroštátnych registrov.
(5)       Ak sa počas kontroly
technického stavu zistili nebezpečné nedostatky, príslušné orgány by mali
odňať registráciu až dovtedy, kým sa dané vozidlo nepodrobí novej
kontrole technického stavu.
(6)       Aby bolo možné do tejto
smernice zapracovať ďalšie technické detaily, Komisia by mala
mať právomoc prijímať zákony v súlade
s článkom 290 Zmluvy o fungovaní Európskej únie
s ohľadom na aktualizáciu príloh, zohľadňujúc vývoj právnych
predpisov EÚ o typovom schválení vo vzťahu k obsahu
osvedčení o zhode a technickému pokroku. Je mimoriadne dôležité,
aby Komisia viedla náležité konzultácie v priebehu prípravných prác vrátane
konzultácií na expertnej úrovni. Pri príprave a vypracúvaní delegovaných
aktov by Komisia mala zabezpečiť súčasné, včasné a vhodné
postúpenie príslušných dokumentov Európskemu parlamentu a Rade,
(7)       V súlade so spoločným
politickým vyhlásením členských štátov a Komisie
z 28. septembra 2011, ktoré sa týkalo vysvetľujúcich
dokumentov, sa členské štáty podujali v oprávnených prípadoch
priložiť k oznámeniu o svojich transpozičných opatreniach jeden
dokument alebo viac dokumentov, v ktorých sa dajú do súvislosti zložky smernice
a zodpovedajúce časti vnútroštátnych transpozičných nástrojov.
Pokiaľ ide o túto smernicu, zákonodarca považuje postúpenie takýchto
dokumentov za opodstatnené.
PRIJALI TÚTO SMERNICU:
Článok 1

Smernica 1999/37/ES sa mení
a dopĺňa takto:
1. V článku 1 sa
ustanovenie odseku 1 nahrádza takto:
„Táto smernica sa uplatňuje na
registračné dokumenty pre vozidlá používané členskými štátmi.“
2. V článku 2 sa dopĺňajú
tieto body:
„e) ‚odňatie registrácie‘: znamená obmedzené
časové obdobie, počas ktorého sa vozidlo nesmie používať
v cestnej premávke, pričom nezahŕňa nový proces
registrácie;
f)       ‚zrušenie registrácie‘: znamená trvalé
zrušenie povolenia na používanie vozidla v cestnej premávke, čo
zahŕňa aj nový proces registrácie.“
3.         V článku 3 sa dopĺňa
tento odsek:
„4.     Členské štáty uchovávajú
v elektronickom registri údaje o všetkých vozidlách, ktoré sú
registrované na ich území. Údaje v tomto registri musia obsahovať
všetky prvky v súlade s prílohou I, ako aj výsledky povinných
kontrol technického stavu v súlade s nariadením XX/XX/XX [o
pravidelných kontrolách technického stavu]. Členské štáty sprístupnia
technické údaje o vozidlách príslušným orgánom alebo kontrolným strediskám,
ktoré sa zúčastňujú na kontrole technického stavu.“
3.           Vkladá sa tento článok:
„Článok 3a
1.      V prípade, že registračný orgán
členského štátu dostane oznámenie o kontrole technického stavu,
v ktorom sa uvádza, že na vozidle boli zistené nebezpečné nedostatky
v súlade s článkom 7 nariadenia XX/XX/XX [o pravidelných
kontrolách technického stavu], registrácia sa odníme a vykoná sa
dodatočná kontrola technického stavu. 
Toto odňatie je účinné až dovtedy, kým
sa dané vozidlo nepodrobí novej kontrole technického stavu. Po úspešnom
absolvovaní kontroly technického stavu registračný orgán bezodkladne vydá
opätovné povolenie na používanie vozidla v cestnej premávke. 
2.      V prípade, že registračný orgán
členského štátu dostane oznámenie o tom, že sa vozidlo považuje za
vozidlo po dobe životnosti v súlade so smernicou 2000/53/ES[8], registrácia sa zruší
a táto informácia sa uvedie v elektronickom registri.“
4.           V článku 5 sa
dopĺňa tento odsek:
“3.     V prípade, že členský štát
dostane oznámenie o tom, že vozidlo bolo opätovne zaregistrované
v inom členskom štáte, registráciu tohto vozidla na svojom území
zruší.“
5.           Články 6 a 7
sa nahrádzajú takto:
„Článok 6
Delegované akty
Komisii sa udeľuje právomoc prijímať
delegované akty v súlade s článkom 7 na účely
prispôsobenia príloh technickému pokroku.
Článok 7
Vykonávanie delegovania
právomoci
1.           Právomoc prijímať
delegované akty sa Komisii udeľuje za podmienok ustanovených v tomto
článku.
2.           Delegovanie právomocí
uvedených v článku 6 sa udeľuje na neobmedzené obdobie odo
dňa nadobudnutia účinnosti tohto nariadenia.
3.           Európsky parlament alebo Rada
môžu delegovanie právomoci uvedené v článku 6 kedykoľvek
odvolať. Rozhodnutím o odvolaní sa delegovanie právomoci
špecifikovanej v uvedenom rozhodnutí ukončí. Rozhodnutie nadobúda
účinnosť dňom nasledujúcim po jeho uverejnení v Úradnom
vestníku Európskej únie alebo k neskoršiemu dátumu, ktorý je
v ňom určený. Nie je ním dotknutá platnosť delegovaných
aktov, ktoré už nadobudli účinnosť.
4.           Komisia hneď po prijatí
delegovaného aktu túto skutočnosť oznámi súčasne Európskemu
parlamentu a Rade.
5.           Delegovaný akt prijatý
podľa článku 6 nadobúda účinnosť iba vtedy, ak
Európsky parlament alebo Rada nevzniesli žiadnu námietku v lehote
2 mesiacov po oznámení uvedeného právneho aktu Európskemu parlamentu
a Rade alebo ak pred uplynutím uvedeného obdobia Európsky parlament
aj Rada informovali Komisiu, že nevznesú námietky. Na podnet Európskeho
parlamentu alebo Rady sa uvedená lehota predĺži o dva mesiace.“
Článok 2
Transpozícia
1.           Členské štáty prijmú
a uverejnia najneskôr do [XXXX] zákony, iné právne predpisy a správne
opatrenia potrebné na dosiahnutie súladu s touto smernicou. Znenie týchto
ustanovení bezodkladne oznámia Komisii.
Tieto ustanovenia uplatňujú [36 mesiacov
po nadobudnutí účinnosti tejto smernice].
Členské štáty uvedú priamo v prijatých
opatreniach alebo pri ich úradnom uverejnení odkaz na túto smernicu.
Podrobnosti o odkaze upravia členské štáty.
2.           Členské štáty oznámia
Komisii znenie hlavných ustanovení vnútroštátnych právnych predpisov, ktoré
prijmú v oblasti pôsobnosti tejto smernice.
Článok 3
Nadobudnutie účinnosti
Táto smernica nadobúda účinnosť
dvadsiatym dňom po jej uverejnení v Úradnom vestníku
Európskej únie.
Článok 4
Adresáti
Táto smernica
je určená členským štátom.
V Bruseli
Za Európsky parlament                                 Za Radu
predseda                                                        predseda
[1]               KOM(2010) 389 v konečnom znení.
[2]               Smernica Rady 1999/37/ES
z 29. apríla 1999 o registračných dokumentoch pre
vozidlá, v znení neskorších predpisov.
[3]               KOM(2011) 144
v konečnom znení.
[4]               http://ec.europa.eu/internal_market/strategy/docs/monti_report_final_10_05_2010_en.pdf.
[5]               Ú. v. EÚ C, s.
[6]               Ú. v. EÚ C, s.
[7]               Ú. v. ES L 138, 1.6.1999,
s. 57.
[8]               Ú. v. ES L 269, 21.10.2000, s.
34.